b'\n_START_ARTICLE_\nWerther\n_START_PARAGRAPH_\nWerther je liri\xc4\x8dna opera v treh dejanjih Julesa Masseneta. Libreto so po Goethejevem romanu Trpljenje mladega Wertherja spisali E. Blau, P. Millet in G. Hartmann. Besedilo opere se osredoto\xc4\x8da le na osrednji in dominantni motiv, in sicer na ljubezen med Charlotto in Wertherjem. Ostalo dogajanje slu\xc5\xbei le kot kontrast osrednjemu motivu. Krstna predstava je bila v dunajski Operi v nem\xc5\xa1kem prevodu 16. februarja 1892._NEWLINE_Najbolj znan odlomek iz opere je Wertherjeva arija iz tretjega dejanja Pourquoi me r\xc3\xa9veiller?_NEWLINE_Slovenska praizvedba opere je bila 30. januarja 1909 v Ljubljani. Libreto je tedaj prevedel Milan Pugelj. Kasneje je bila opera ve\xc4\x8dkrat na sporedu ljubljanske Opere (mdr. v sezonah 1921/1922, 1930/1931, 1953/54).\n_START_SECTION_\nVsebina\n_START_PARAGRAPH_\nGodi se leta 1780, med julijem in decembrom, v nem\xc5\xa1kem mestu Wetzlar.\n_START_SECTION_\nPrvo dejanje\n_START_PARAGRAPH_\nSodnikov dom._NEWLINE_Stari sodnik \xc5\xbee julija u\xc4\x8di svoje otroke peti bo\xc5\xbei\xc4\x8dno pesem. Njegova prijatelja Johann in Schmidt se temu po\xc4\x8detju posmehujeta, sodnik pa trdi, da je z u\xc4\x8denjem treba pri\xc4\x8deti zgodaj. V \xc5\xbeivahnem pogovoru omenjajo tudi starej\xc5\xa1o h\xc4\x8derko Lotto, ki se pripravlja na ples; pa \xc4\x8dudaka, sicer prav \xc4\x8dislanega gospoda Wertherja in kon\xc4\x8dno Lottinega za\xc2\xadro\xc4\x8denca Alberta, katerega vrnitev s potovanja pri\xc4\x8dakujejo naslednjega dne. Kmalu po odhodu prijateljev prispe Werther. Mladeni\xc4\x8d ob\xc4\x8duduje bujno naravo. \xc5\xa0e bolj pa ga navdu\xc5\xa1i prisr\xc4\x8dna in neprisiljena ljubeznivost Charlotte do otrok, ki jim je druga mati. Vsi oddidejo, Zofija ostane sama.  _NEWLINE_Nepri\xc4\x8dakovano pred\xc4\x8dasno pride Albert, ki je hotel presenetiti svojo zaro\xc4\x8denko. Iz razgovora z Zofijo izve, da ga vsi \xc5\xbeeljno pri\xc4\x8dakujejo in nanj mislijo. Ob luninem svitu se vra\xc4\x8data Lotta in Werther. On ji izpove svojo ljubezen. V tem prihiti o\xc4\x8de z novico, da jo \xc5\xbee nestrpno pri\xc4\x8dakuje Albert. Charlotta je razpeta med obljubo, ki jo je dala materi pred smrtjo, da se bo poro\xc4\x8dila z Albertom in zdaj izpovedano ljubeznijo. Werther zasluti, da je zanj nedosegljiva.\n_START_SECTION_\nDrugo dejanje\n_START_PARAGRAPH_\nPod lipami._NEWLINE_Trije meseci so minili. Sre\xc4\x8den vodi Albert svojo \xc5\xbeeno Lotto v cerkev. Rad bi le vedel, \xc4\x8de ona u\xc5\xbeiva z njim tudi zadovoljnost in mir. Mirno mu zatrjuje Lotta, da ji ob blagem, dobrem mo\xc5\xbeu ne more ni\xc4\x8desar motiti du\xc5\xa1nega miru. Kot senca jima sledi Werther; njega preganja \xc5\xbealost, da je drug mo\xc5\xa1ki njen soprog, saj jo le sam zares ljubi. Pobi\xc2\xadtega in izmu\xc4\x8denega ga odslovi Albert. Sre\xc4\x8do mu kali dvom. Ko je bila njegova \xc5\xbeena \xc5\xa1e svobodna, sta se z Wertherjem sre\xc4\x8dala._NEWLINE_V tem prihiti Zofija. Naivno in \xc5\xbeivahno njeno pripovedova\xc2\xadnje vzbuja v Wertherju temne misli. Albert ga opozarja na njo, ki se mu otro\xc5\xa1ko dobrika. Werther je zbegan, saj njegova ljubezen do Lotte ni \xc4\x8dista. Iz\xc2\xadbirati mora med ve\xc4\x8dnim trpljenjem ali neprestano la\xc5\xbejo. Mora stran, toda ne more, saj ga vle\xc4\x8de hrepenenje le k Charlotti. Tedaj se vrne Charlotta, ki jo je molitev okrepila. V njej je na\xc5\xa1la mo\xc4\x8d, da mirno in stanovitno kljubuje vsem izku\xc5\xa1njavam. Svetuje Wertherju, naj odpotuje. Prizadetega tola\xc5\xbei, naj misli nanjo in naj se vrne ob bo\xc5\xbei\xc4\x8du. Werther je nasvet trdno odlo\xc4\x8den poslu\xc5\xa1ati, vendar ga pri\xc4\x8dne preganjati misel na samomor. V tem premi\xc5\xa1ljevanju ga najde Zofija, ki mu pride naznanit za\xc4\x8detek za\xc2\xadbave. Vendar Werther odhiti in pusti za\xc4\x8dudeno dekletce samo. Ona po\xc2\xadto\xc5\xbei svoji sestri, da je Werther za ve\xc4\x8dno od\xc5\xa1el. Lotta je presunjena, Albert pa spozna, da jo Werther ljubi!\n_START_SECTION_\nTretje dejanje\n_START_PARAGRAPH_\nBo\xc5\xbei\xc4\x8dni dan. _NEWLINE_Oto\xc5\xbena in zami\xc5\xa1ljena prebira Lotta Wertherjeva pisma, ki ji pi\xc5\xa1e iz svojega pregnanstva. So polna \xc5\xbealosti. Posebno nejasno pa je poslednje pismo, ki omenja bo\xc5\xbei\xc4\x8dni dan. Obi\xc5\xa1\xc4\x8de jo Zofija. Z njo pride veselje in smeh. Toda opazila je, da so vsi \xc4\x8demerni, odkar je Werther od\xc5\xa1el. V Lotti prekipi \xc4\x8dustvo, oblijejo jo solze. Zo\xc2\xadfija jo povabi domov; tam bo veselo na bo\xc5\xbei\xc4\x8dni ve\xc4\x8der. Po njenem odhodu jo preveva obup. V vro\xc4\x8di molitvi se obra\xc4\x8da k Bogu, ki mu \xc5\xa1e zaupa in ki jo naj podpre v slabosti. _NEWLINE_Pojavi se Werther. \xc5\xa0e na pragu se je obotavljal, hotel je stran. Na videz mirno in ljubez\xc2\xadnivo ga sprejme Lotta: dobrodo\xc5\xa1el je, saj se ga vsi radi spomi\xc2\xadnjajo, in tudi hi\xc5\xa1a, ki je ostala, kot je bila, zdi se kot bi se ga spominjala. Vse je kot nekdaj, le srca ..._NEWLINE_Lotta ga spomni na Ossianove pesmi, ki jih je nekdaj za\xc4\x8del prevajat. V razburjenju, ki se loteva Charlotte, spozna Werther njeno du\xc5\xa1evno stanje. Na njenih ustnah gori \xc5\xa1e neubran poljub, zdaj ga zahteva. Zastonj se Lotta upira, lju\xc2\xadbezen je mo\xc4\x8dnej\xc5\xa1a. V objemu ljubljenega mo\xc5\xbea jo zapusti zavest. Toda isti hip se zave in zbe\xc5\xbei. Zaman jo kli\xc4\x8de Werther nazaj. Obupan napi\xc5\xa1e poslovilno pismo in s samokresom odhiti v no\xc4\x8d._NEWLINE_Albert se vrne. \xc4\x8cudno se mu zdi, da so hi\xc5\xa1na vrata odprta. Izvedel je za Wertherjevo vrnitev. Na njegov poziv prihiti Lotta. Zbe\xc2\xadgana je. Na mizi najde pismo. Werther se poslavlja, odhaja na dolgo pot. Neizre\xc4\x8den sum vr\xc5\xbee svojo senco nad zakonca, Albert se komaj brzda, zato odide. Lotta se hitro odpravi, da bi prepre\xc4\x8dila najhuj\xc5\xa1e. Vendar najde Wertherja \xc5\xbee umirajo\xc4\x8dega. Ko umre na njenih rokah, se zgrudi Lotta nezavestna, iz daljave pa se sli\xc5\xa1i vesela bo\xc5\xbei\xc4\x8dna pesem: "Dete se rodilo, ki nas vse je odre\xc5\xa1il."'